Yesu akatangole davo andínyanyula shilaka kulola kuwa kutwala kushidoni,
“Atata,
wakati undiwika!
Mupe mwanavo lishangelo pakulota nanae akupe lishangelo
kenga mo mwaumpalale wako madalaka pashanya pavanu uti pakulota avape shingumi shíkamalilika avalá vaunkamudidye.
Shingumi shíkamalilika sho ni ashi,
vakumanye wako kuva Nnungu wiu úvele jumo jojo na vammanye aijá wauntumididye,
Yesu Klistu.
Nangu ndikupa lishangelo mushilambo pangumalidile shimadengo uti shaungukamudidye ngutende.
Nadoni napanelo Atata ngupa lishangelo pamevo pako,
lishangelo lyolyo lyanguvénavo pamo namu wako shilambo shikanava kukandyangigwa.
Yesu ankuvashwalidya vakwoda vake
“Nangu nditadya lina lyako limanyike kwa avalá vaungupele mushilambo amu.
Vovo vo,
vavelé vako kutwala wako kungupa nangu na vanavo vankwigwilila lilove lyako.
Ambi apa vanavo vandimanya kenga uti vyaungupele vyàlakadile kwako
mwaa lilove lyaungupele,
nangu ndivapa na vanavo vandipwashalela;
vandimanya mwiu kenga nangu ngwalakadilé kwako na vandikulupila kenga wako uningutumidya.
“Nangu ninkuvajugwila vanavo;
hangunavajugwila shinu vashilambo,
ila avalá vaungupele mwaa vàko wako umwene.
Uti vyanguvenavo vyàko na uti vyauvenavo vyàngu,
nadoni nangu ndipata lishangelo kwaindila yavanavo.
Hangupagwa shinu kavili mushilambo amu ila vanavo vandapagwa mushilambo;
nangu ninkwida kwako.
Atata Wakwilimyanga,
vashunge mulina lyako,
lina ali lyaungupele pakulota vave shinu shimo kenga mwatuvalalele wetu.
Nangu pangushipagwa namu vanavo,
ndivashunga mulina lyako,
lina lyo lyaungupele.
Ndivalaledya,
hapali ata jumo ájaike.
Ajaiké aijá wavampangidile kubamalegwa kwambangidya awikile popo Maandiko.
“Napanelo ambi apa ninkwida kwako;
vinu avi ninkutangola ngùvele mushilambo pakulota mmitima myave lyumbale likulupililo lyangu.
Nangu ndivapa lilove lyako kutwala vashilambo kuvavangedya mwaa havanava shinu vashilambo;
vanavo vavelé mo mwanguvalalele nangu ndikave washilambo.
Hangunajugwa shinu uvaumye mushilambo ila uvashunge kwa aijá nkalau.
Vanavo havanava shinu vashilambo kenga mo mwanguvalalele nangu ndikave washilambo.
Lyapulile nkati muumwiu;
lilove lyako ni umwiu.
Mo mwaungutumididye wako mushilambo,
nanangu ndivatumidya mushilambo.
Kwamwaa wavanavo nangu ninkulyapulila pakulota navanavo momo valyapulile nkati muumwiu.
Yesu ankuvashwalidya uti avalá valóta kunkulupila
“Nangu navajugwila shinu gweka vanavo;
ninkuvajugwila momo uti avalá valóta kungukulupila nangu kwaindila yantenga wave.
Vanavo uti vave shinu shimo kenga mo mwaupagwididye wako Atata nkati mwangu na nangu kupagwa nkati mwako.
Navanavo momo vave nkati mwetu pakulota shilambo shikulupile kenga wako uningutumidya.
Lishangelo lyolyo lyaungupele,
nanangu ndivapa pakulota navanavo vave shinu shimo kenga mo mwatuvalalele wetu;
nangu ngupagwe nkati mwave,
wako upagwe nkati mwangu;
vadyavalele muupamo kwambangidya shilambo shimanye doni,
wako uningutumidya na unkuvanagwaledya kenga mo mwaungunagwaladyedya nangu.
“Atata,
vaungupele vo,
ninkulota vapagwe po panguvele nangu vone lishangelo;
lishangelo lyo lyaungupele mwaa uningunagwaledya shilambo shikanava kukandyangigwa.
Atata Waishaliya,
ata ikava kenga shilambo hashikumanyite,
nangu ndikumanya na vavéle namu nangu ava,
vandimanya kenga wako uningutumidya.
Nangu ndivatadya vamanye lina lyako namomo ndauka mushu ndivatadya vakumanye pakulota linagwaledyo lyauvenavo kwangu nangu lipagwe nkati mwave na nangu ngupagwe nkati mwave.”